*Proiect*

GUVERNUL REPUBLICII MOLDOVA

HOTĂRÎRE nr\_\_\_\_\_\_\_

din \_\_\_\_\_ \_\_\_\_\_\_\_\_\_\_\_2017

mun. Chişinău

**Cu privire la modificarea și completarea Hotărîrii Guvernului nr.650 din 12.06.2006 ,,Privind salarizarea militarilor, efectivului de trupă și corpului de comandă angajați în serviciul organelor apărării naționale, securității statului și ordinii publice”**

 În conformitate cu prevederile Legii nr.355-XVI din 23 decembrie 2005 cu privire la sistemul de salarizare în sectorul bugetar (Monitorul Oficial al Republicii Moldova, 2006, nr.35-38, art.148), cu modificările și completările ulterioare,Guvernul

**HOTĂRĂȘTE:**

1. Anexa nr.2 la Hotărîrea Guvernului nr.650 din 12 iunie 2006, după pct.4, se completează cu pct.41, cu următorul cuprins:

„41. Se acordă Comandantului trupelor de carabinieri dreptul de a stabili, începînd cu 01.01.2017, spor la salariul de funcție militarilor angajați prin contract, antrenați direct în exercitarea serviciului de menținere și asigurare a ordinii publice, în mărime de pînă la 50%, utilizîndu-se lunar în acest scop, fondul de salarizare lunar calculate în mărime de 30% din salariul de funcție, precum și din consul mijloacelor economisite la fondul de salarizare pe trupele de carabinieri.”

1. Anexa nr.14 la Hotărîrea Guvernului nr.650 din 12 iunie 2006, după pct.64, se va complete cu pct.65, cu următorul conținut:

,, 65. Militarilor prin contract al Batalionului Independent cu Destinație Specială ,,Scorpion”, precum și militarilor prin contract antrenați direct în apărare a obiectivelor de importanță deosebită ( cu risc sporit) al Departamentului trupelor de carabinieri li se stabilește o indemnizație lunară în mărime de 1000 lei.

**PRIM-MINISTRU Pavel FILIP**

Contrasemnează:

Ministrul finanțelor Octavian ARMAȘU

Ministru al muncii, protecției sociale și familiei Stela GRIGORAȘ

Ministrul afacerilor interne Alexandru JIZDAN

**NOTĂ INFORMATIVĂ**

***la proiectul hotărîrii Guvernului cu privire la modificarea şi completarea Hotărîrii Guvernului nr. 650 din 12 iunie 2006 „Privind salarizarea militarilor, efectivului de trupă şi corpului de comandă angajaţi în serviciul organelor apărării naţionale, securităţii statului şi ordinii publice”***

Proiectul hotărîrii Guvernului cu privire la modificarea şi completareaHotărîrii Guvernului nr. 650 din 12 iunie 2006 „Privind salarizarea militarilor, efectivului de trupă şi corpului de comandă angajaţi în serviciul organelor apărării naţionale, securităţii statului şi ordinii publice” a fost elaborat de către Ministerul Afacerilor Interne.

În conformitate cu prevederile art. 1 alin. (3) al Legii nr. 345 din 25 iulie 2003 cu privire la apărarea naţională, apărarea naţională reprezintă una din cele mai importante funcţii ale statului şi constituie cauza întregului popor.

Subiectul ce ţine de salarizarea personalului militar este unul actual şi foarte complex, evoluția salarizării fiind un proces amplu, dinamic, complex, marcat printr-o transformare strîns legată de dezvoltarea societății însăși.

Salarizarea exercită influenţă atît asupra comportamentului şi atitudinii persoanelor angajate, cît şi asupra eficienţei şi eficacităţii organizaţiei angajatoare, fiind totodată şi un factor care determină obţinerea unor performanţe profesionale adecvate.

 Importanţa şi necesităţile de ridicare a nivelului de salarizare are un impact şi mai mare avînd în vedere noul mediu de securitate, care impune forţele de ordine la eforturi maxime pentru asigurarea creşterii capacităţii operaţionale a acestora.

 Scopul general al unui bun management al salarizării îl constituie asigurarea pentru militarii prin contract a unor venituri care să contribuie la realizarea unei structuri moderne, complet profesionalizate, cu un grad sporit de mobilitate, eficientă, flexibilă, dislocabilă, avînd capacitatea de a acționa întrunit şi a fi angajată într-un spectru larg de misiuni.

 În contextul celor menţionate *supra*, operarea modificărilor ar duce la eliminarea decalajelor de salarizare în raport cu celelalte forţe de ordine, ar spori nivelul de competivitate şi ar reprezenta unul dintre pilonii de bază pentru promovarea politicii Trupelor de Carabinieri.

 Scopul urmărit este eliminarea tuturor impedimentelor şi discrepanţelor la nivel normativ, întru menţinerea unui efectiv de militari constant, calificaţi, cît şi radierea inechităţii sociale în raport cu aceleaşi categorii de personal din cadrul instituţiilor de forţă.

 Prevederile propuse vor asigura administrarea eficientă a sistemului de salarizare, stabilirea şi achitarea indemnizaţiilor pentru militarii angajaţi prin contract antrenaţi direct în exercitarea serviciului de menţinere şi asigurare a ordinii publice, serviciul de pază şi apărare a obiectivelor de importanţă deosebită, vor contribui la ridicarea nivelului de performanţă al militarilor prin contract, va creşte şi spori atractivitatea faţă de soldele acordate, echitabilitatea angajamentelor salariale asumate şi recompensarea performanţelor profesionale.

Conform calculelor estimative efectuate, la stabilirea sporului în mărime de 30% şi 1000 lei efectivului Departamentului trupelor de carabinieri şi subdiviziunilor subordonate (fără suprapunere), implicat în exercitarea atribuţiilor sus indicate, fondul salarial anual suplimentar este de **10244,3 mii lei.**

**Informaţia privind efectivul, care este implicat direct, precum şi potrivit graficului de verificare în exercitarea serviciului de menţinere a ordinii publice,**

**securitate şi apărare a obiectivelor de importanţă majoră**

|  |  |  |  |  |  |
| --- | --- | --- | --- | --- | --- |
| Denumirea Subdiviziunii | Unităţi de personal conform statelor | Unităţi de personal ce vor beneficia de spor sau indemnizaţie |  Fond de salariu lunar (lei)  *(Spor în mărime de 30% şi indemnizatia*  *lunară în mărime de 50%)* |  Fond de salariu lunar (lei) *(Indemnizatia în mărime de 1000 lei)* | Fond de salariu anual( mii lei) |
| **1** | **2** | **3** | **4** | **5** | **6= (4+5)** |
| DTC | 214 | 125 | 79881,52 | - | 958,6 |
| u/m 1001 | 428 | 426 | - | 426000,00 | 5112,0 |
| u/m 1002 | 238 | 238 | - | 238000,00 | 2856,0 |
| u/m 1003 | 86 | 83 | 47351,43 | - | 568,2 |
| u/m 1006 | 42 | 42 | 24420,33 | - | 293,1 |
| u/m 1045 | 88 | 68 | 38029,77 | - | 456,4 |
| **T O T A L** | **1096** | **982** | **189683,05** | **664000,00** | **10244,3** |

 Remarcăm că, media incompletului în număr de 244 unități de personal (anul 2016) a disponibilizat fondul de salarizare în mărime de **13044,2 mii lei** (4044,2+4000,0+5000,0)*,*cifră ce derivă din rapoartele financiare, care face posibilul de asigurat deficitul de resurse, urmare legalizării plăţilor sus menţionate, din economia la fondul de salarizare aprobat.

De asemenea, în scopul stabilirii transparenţei pe segmentul dat, aprecierii juste a militarilor prin contract în dependenţă de rezultatele obţinute şi evitării cazurilor de abuz, Dpartamentul trupelor de carabinieri în baza unui Regulament va stabili mecanismul de acordare a sporului în cauză *(condiţii, realizări, indicatori de performanţă, etc.).*

 În contextul respectării prevederilor Legii nr. 239-XVI din 13 noiembrie 2008 privind transparenţa în procesul decizional, prezentul proiect a fost plasat pe pagina oficială a Ministerului Afacerilor Interne, în directoriul Transparenţa decizională/Consultări publice/Organizarea consultărilor publice.

**Ministru Alexandru JIZDAN**